《之官庐州初至仪真寄原甫》
宋代·刘攽

家居非不欢，禄仕亦岂急。愧身无所劳，而兹养生给。

方刚幸未艾，黾勉冀有立。谫智无远图，挈瓶庶云及。

圣教非一方，吾愚宁妄执。所惭鹪蝘微，不过枝与粒。

悠悠我之思，去去异乡邑。大江浩东流，客悲莽交集。

登船眺洲渚，暝色际日入。鬒变谁昔然，怅焉寄兹什。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。